**Plytinės kartodrome susikovė beveik 200 kartingo mėgėjų**

**Vilniaus Plytinės kartodrome jau kelis metus galioja graži tradicija - kiekvieno mėnesio paskutinį sekmadienį savo jėgas čia gali išmėginti greičio mėgėjai – vyksta tradicinio mėgėjų čempionato etapai.**

Tai būdas ne tik gerai praleisti laiką, „nuleisti garą“, vietoj to, kad lakstyti gatvėmis automobiliais, tačiau ir puiki galimybė susikauti su bendraminčiais, tokiais pačiais „benzingalviais“, kuriems patinka greitis ir azartas.

„Kai šį projektą pradėjome 2022 metais, į varžybas susirinkdavo apie pusšimtį lenktynininkų. Po metų skaičius ūgtelėjo iki beveik 80, pernai jis peržengė 100 žmonių ribą, o šiemet šešiose įskaitinėse klasėse varžosi beveik du šimtai įvairiausio amžiaus greitį mėgstančių žmonių,“ - sako Plytinės kartodromo atstovė Eglė Radvilaitė. – „Jauniausias šio sezono lenktynininkas – dešimtmetis, o vyriausias jau artėja prie 50-mečio“.

Nors daugelis įsivaizduoja, kad kartingas – tai karjerą automobilių sporte pradedančių vaikų užsiėmimas, bet patys mažiausi kartingo entuziastai šiame čempionate varžytis negali: čia lenktyniaujama suaugusiesiems skirta technika. Dalyvių amžius, patirtis ir svoris – nevienodi. Bet būtent pagal lenktynininko svorį mėgėjų čempionato dalyviai skirstomi į klases: S (iki 65 kg), L (65-85 kg) ir XL (per 85 kg). Siekiant suvienodinti galimybes, tie, kurie jau yra dalyvavę Plytinės kartodromo renginiuose ir varžybose, kurių rezultatai yra stabiliai greiti, priskiriami kategorijų PRO grupėms.

„Vaikinai su merginomis varžosi drauge, mes jų neskirstome pagal lytį ir tikrai būna etapų, kai merginos ar moterys palieka vyrus už nugaros“, - pasakoja E. Radvilaitė.

Kad negalvotumėte, jog lieknesnės (ir atitinkamai - lengvesnės) merginos bei moterys išnaudoja svorio faktorių, visų atitinkamų klasių lenktynininkų galimybes suvienodina papildomi svoriai: vyrai būna priversti pripažinti, kad moterys ar merginos kartais tiesiog važiuoja ir greičiau, ir drąsiau.

Plytinės kartodromo mėgėjų čempionato etapai prasideda nuo kvalifikacijos – pagal joje parodytus rezultatus dalyviai rikiuojami 6 minučių sprinto lenktynėms. O finale intrigos būna dar daugiau, nes sprintą laimėjęs dalyvis startuoja iš paskutinės vietos: dalyviai startuoja atvirkštine tvarka. Todėl azarto ir lenkimų vos 12 minučių trukmės finaluose tikrai nestinga.

„Be to, kiekviename etape mes keičiame kartodromo konfigūraciją: mūsų trasa yra dėkinga, todėl kaskart dalyviams reikia pratintis ir prie kitos krypties, ir prie kitokių posūkių – kiekvienas iš etapų yra unikalus ir sunkiai prognozuojamas“, - sako kartodromo atstovė.

Šių metų Plytinės kartodromo mėgėjų čempionate iš viso suplanuoti 7 etapai, paskutinių septynių mėnesių savaitgaliai. Čempionatas pasibaigs paskutiniu spalio savaitgaliu. Jeigu galvojate, kad jau pavėlavote į startą – klystate: pagal varžybų taisykles, galutinėje įskaitoje bus skaičiuojami 5 etapų rezultatai, tad norintys dar gali suskubti ir pakovoti dėl čempiono titulo.

Kol kas S grupėje po dviejų jau įvykusių etapų pirmauja 99 taškus turintis žinomo lenktynininko Justino Brokoriaus sūnus Rokas, 97 surinko Šarūnas Armanavičius, o kol kas 3-ią vietą užima Nojus Pukelis (93 taškai). S PRO kategorijoje tarp trijų lyderių irgi vyksta labai atkakli kova: Deividas Večkys surinko 117, Jokūbas Kaminskas – 106, o Benas de la Mare – 100 taškų.

L klasėje dalyvauja net 32 lenktynininkai. Augustas Kaminskas yra pelnęs 92 taškus ir kol kas tvirtai pirmauja. L PRO grupėje tarp 26 sportininkų pirmauja 90 taškų surinkęs Justas Miniotas, tačiau nuo jo tik 1 tašku atsilieka Simas Veršickas, 81 tašką pelnė Mažvydas Jėčius, o Gintaras Drungilas ir Denas Česnuitis surinko po 80.

Net 35 pavardės rikiuojasi XL klasės rezultatų lentelėje: pirmauja 98 taškus turintis Vytautas Silevičius. Viktor Cibulskij surinko 87, Kristupas Petkevičius 80, Gediminas Vasiliauskas 78, o Ričardas Vaikėnas – 75 taškus.

XL PRO sezoną dviem pergalėmis pradėjo Marijus Jašinskas – jis turi 100 taškų. 94 – Deivido Nemuros, o 87 – Zdislavo Giliūno sąskaitoje.

Nuo 1967 metų pavasario veikiantis Plytinės kartodromas kviečia visus greičio mėgėjus: net jei ir netapsite čempionais, įgysite papildomų vairavimo įgūdžių, sutiksite naujų draugų ir bendraminčių, o gerų emocijų ir adrenalino dozė bus nepakartojama.